Εξαγριωμένοι διαδηλωτές έξω από το αμερικανικό Προξενείο στο Καράτσι
διαμαρτύρονται για τον θάνατο 24 πακιστανών στρατιωτών σε επίθεση του ΝΑΤΟ
Εκατοντάδες εξαγριωμένοι διαδηλωτές συγκεντρώθηκαν έξω από το αμερικανικό Προξενείο στο Καράτσι την Κυριακή, ενώ πραγματοποιούνταν οι κηδείες των 24 στρατιωτών που σκοτώθηκαν το Σάββατο κατά την διάρκεια αεροπορικής επιδρομής του ΝΑΤΟ σε περιοχή στα βορειοδυτικά της χώρας. Δημοσιογράφοι που βρίσκονται κοντά στο Προξενείο ανέφεραν ότι τουλάχιστον 700 άνθρωποι βρίσκονταν έξω από το ισχυρά φυλασσόμενο κτηριακό συγκρότημα και φώναζαν αντιαμερικανικά συνθήματα. Εντωμεταξύ, ο αρχηγός των ενόπλων δυνάμεων της χώρας, Στρατηγός Καγιανί, ήταν μεταξύ αυτών που παρευρέθηκαν στις κηδείες των θυμάτων. Οι σοροί των στρατιωτών καλυμμένες με πακιστανικές σημαίες μεταφέρθηκαν αεροπορικώς στη γενέτειρα του καθενός. Νατοϊκοί και αμερικανοί αξιωματούχοι προσπάθησαν άμεσα να ελαχιστοποιήσουν τις επιπτώσεις από την επίθεση στο στρατιωτικό φυλάκιο του πακιστανικού στρατού. Ο Γενικός Γραμματέας του ΝΑΤΟ Άντερς Φογκ Ρασμούσεν διαβίβασε την Κυριακή τα συλλυπητήρια του στον Πρωθυπουργό του Πακιστάν Γιουσούφ Ραζά Γκιλάνι για τους «τραγικούς» θανάτους, όπως τους χαρακτήρισε. Ο κ. Ρασμούσεν τόνισε ότι μετέφερε στον πακιστανό Πρωθυπουργό πως οι θάνατοι των πακιστανών στρατιωτών ήταν «τόσο απαράδεκτοι και καταδικαστέοι όσο και οι θάνατοι μελών των αφγανικών και συμμαχικών δυνάμεων». Όπως ο ίδιος είπε στηρίζει την διεξαγωγή έρευνας που έχει ξεκινήσει για το περιστατικό. Νωρίτερα την Κυριακή, ο Υπουργός Εξωτερικών του Πακιστάν Χινά Ραμπανί Χαρ ανέφερε στην Υπουργό Εξωτερικών των ΗΠΑ Χίλαρι Κλίντον ότι η αεροπορική επιδρομή ήταν απαράδεκτη και φανερώνει παντελής έλλειψη σεβασμού για την ανθρώπινη ζωή. Η κ. Κλίντον απάντησε λέγοντας ότι λυπάται βαθύτατα και υποσχέθηκε να συνεργαστεί με τις πακιστανικές αρχές για την συγκεκριμένη υπόθεση. Το Πακιστάν αντέδρασε άμεσα στην αεροπορική επιδρομή του ΝΑΤΟ κλείνοντας όλες τις διόδους παροχής προμηθειών στις συμμαχικές δυνάμεις που βρίσκονται στο γειτονικό Αφγανιστάν και διέταξε τις αμερικανικές δυνάμεις να εκκενώσουν μέσα σε 15 ημέρες αεροπορική βάση που χρησιμοποιούν στην επαρχία Μπαλουχιστάν.